**Ornamentală**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dacă în zilele de Marți

bei cafea

să îți aduci aminte că undeva

într-un secol trecut

nu foarte departe

cineva se golea de ziuă de noapte

apoi aștepta

sperând că va veni altcineva și îl spală

de urmele de smoală

care se potriveau foarte bine

cu zidurile acelei uzine

în care intrai pentru pâine și sare

din care ieșeai pe alte picioare

și sperai la

o candelă ornamentală

sau măcar la o schimbare totală

care să nu degenereze treizeci de ani mai târziu

într-o boală mentală

18-23 decembrie 2018, Constanța

19 decembrie 1989 (Marți) – a patra zi de proteste la Timișoara. Muncitorii de la Elba declanșează greva.